CELEX: 52021PC0710
Language: sk
Date: 2021-11-23
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie (EÚ) 2018/1490, pokiaľ ide o povolenie, aby Maďarsko uplatňovalo osobitné opatrenie odchyľujúce sa od článku 287 smernice 2006/112/ES na ďalšie obdobie

EURÓPSKA KOMISIA
            V Bruseli23. 11. 2021
            COM(2021) 710 final
            2021/0368(NLE)
            
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie (EÚ) 2018/1490, pokiaľ ide o povolenie, aby Maďarsko uplatňovalo osobitné opatrenie odchyľujúce sa od článku 287 smernice 2006/112/ES na ďalšie obdobie
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.
            
            
               Maďarsko požiadalo listom, ktorý Komisia zaevidovala 19. apríla 2021, o povolenie naďalej do 31. decembra 2024 uplatňovať opatrenie odchyľujúce sa od článku 287 smernice o DPH, ktorým sa mu umožňuje oslobodiť od DPH zdaniteľné osoby, ktorých ročný obrat nie je vyšší ako 48 000 EUR v národnej mene.
            
            
               V súlade s článkom 395 ods. 2 druhým pododsekom smernice o DPH Komisia listom z 28. júna 2021 informovala o žiadosti predloženej Maďarskom ostatné členské štáty. Listom z 29. júna 2021 Komisia oznámila Maďarsku, že má všetky informácie potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V hlave XII kapitole 1 smernice o DPH sa členským štátom umožňuje, aby uplatňovali osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie od dane znamená, že zdaniteľná osoba nemusí účtovať DPH na svoje dodania, resp. poskytnutia, a nemôže si teda odpočítať DPH na svojich vstupoch.
            
            
               Podľa článku 287 smernice o DPH môžu jednotlivé členské štáty, ktoré pristúpili k Únii po 1. januári 1978, oslobodiť od DPH zdaniteľné osoby, ktorých ročný obrat nie je vyšší ako ekvivalent súm, ktoré sú uvedené v danom ustanovení, v národnej mene pri prepočítacom kurze platnom v deň ich pristúpenia.
            
            
               Podľa článku 287 bodu 12 smernice o DPH môže Maďarsko oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 35 000 EUR v národnej mene pri prepočítacom kurze platnom v deň jeho pristúpenia.
            
            
               Na základe vykonávacieho rozhodnutia Rady (EÚ) 2018/1490
                  2
                sa Maďarsku do 31. decembra 2021 povolilo, aby uplatňovalo vyšší strop, a tak oslobodilo od DPH zdaniteľné osoby, ktorých ročný obrat nie je vyšší ako ekvivalent sumy 48 000 EUR v národnej mene pri prepočítacom kurze platnom v deň jeho pristúpenia.
            
            
               Povolenie aj po roku 2021 naďalej využívať toto oslobodenie od dane pre zdaniteľné osoby, ktorých ročný obrat nie je vyšší ako ekvivalent sumy 48 000 EUR v HUF, by bolo pre osoby, ktoré prevádzkujú relatívne malé podniky, podstatným zjednodušením. Zdaniteľné osoby, na ktoré sa toto oslobodenie od dane vzťahuje, nemusia odpočítavať a platiť DPH, byť zaregistrované na účely DPH ani viesť úplnú podrobnú evidenciu transakcií, ktoré podliehajú DPH. Majitelia malých podnikov môžu vďaka týmto zjednodušeniam venovať viac času a prostriedkov rozvoju svojho podnikania. Odchyľujúce sa opatrenie zostáva pre zdaniteľné osoby nepovinné. Malé podniky, ktorých obrat nepresahuje daný limit, budú mať preto stále možnosť uplatniť svoje právo uplatňovať všeobecnú úpravu DPH.
            
            
               Náklady na výber DPH od zdaniteľných osôb, ktoré prevádzkujú podniky s relatívne malým obratom, vyplývajúce z poskytovania služieb pre daňovníkov týmto zdaniteľným osobám a z kontroly ich daňových priznaní, sú v porovnaní s výškou vybranej dane neprimerane vysoké. Uplatnením oslobodenia od DPH na majiteľov malých podnikov môže správa príjmov zodpovedajúcim spôsobom nasmerovať viac zdrojov na predchádzanie daňovým podvodom, daňovým únikom a vyhýbaniu sa daňovým povinnostiam a boj proti nim a na zlepšenie kvality služieb pre daňovníkov a účinnosti výberu DPH od veľkých prevádzkovateľov podnikov.
            
            
               Opatrenie podstatne neovplyvní celkovú výšku príjmov z DPH ani celkovú výšku daňových príjmov vybraných na stupni konečnej spotreby.
            
            
               Toto odchyľujúce sa opatrenie, ktorým sa zjednodušujú povinnosti pre malých prevádzkovateľov, je v súlade s cieľmi stanovenými Európskou úniou pre malé podniky.
            
            
               Je preto vhodné povoliť Maďarsku, aby odchyľujúce sa opatrenie uplatňovalo do 31. decembra 2024.
            
            
            
               •Súlad s existujúcimi ustanoveniami v tejto oblasti politiky
            
            
               Odchyľujúce sa opatrenie je v súlade s cieľmi smernice (EÚ) 2020/285, ktorou sa menia články 281 až 294 smernice o DPH, pokiaľ ide o osobitnú úpravu pre malé podniky
                  3
               , ktorá vyplynula z akčného plánu v oblasti DPH
                  4
                a ktorej zámerom je vytvoriť pre tieto podniky modernú, zjednodušenú úpravu. Jeho cieľom je najmä znížiť náklady na dodržiavanie predpisov v oblasti DPH, znížiť narušenia hospodárskej súťaže na vnútroštátnej úrovni aj na úrovni EÚ, obmedziť negatívny efekt limitu a uľahčiť podnikom dodržiavanie predpisov a daňovým správam monitorovanie.
            
            
               Okrem toho je limit vo výške 48 000 EUR v súlade so smernicou (EÚ) 2020/285, keďže tá umožňuje členským štátom stanoviť limit ročného obratu požadovaný na účely oslobodenia od DPH na sumu najviac 85 000 EUR (alebo jej ekvivalent v národnej mene).
            
         
         
            
               Podobné výnimky, ktorými sa od DPH oslobodzujú zdaniteľné osoby, ktorých ročný obrat je nižší ako určitý limit, boli v súlade s ustanoveniami článkov 285 a 287 smernice o DPH udelené iným členským štátom. Holandsku
                  5
                bol povolený limit 25 000 EUR; Taliansku
                  6
                limit 30 000 EUR; Belgicku
                  7
                limit 25 000 EUR, Luxembursku
                  8
                limit 35 000 EUR, Poľsku
                  9
               , Lotyšsku
                  10
                a Estónsku
                  11
                sa povolil limit 40 000 EUR; Litve
                  12
                limit 55 000 EUR; Chorvátsku
                  13
                limit 45 000 EUR; Malte
                  14
                limit 30 000 EUR; Slovinsku
                  15
                limit 50 000 EUR a Rumunsku
                  16
                limit 88 500 EUR.
            
            
               Výnimky zo smernice o DPH by mali byť vždy časovo obmedzené, aby sa dali posúdiť ich účinky. Zahrnutie dátumu uplynutia platnosti daného osobitného opatrenia, ktorým je 31. december 2024, ako požaduje Maďarsko, je okrem toho v súlade s požiadavkami smernice (EÚ) 2020/285. V uvedenej smernici sa stanovuje 1. január 2025 ako dátum, ku ktorému budú musieť členské štáty uplatňovať vnútroštátne ustanovenia, ktoré sú povinné prijať na dosiahnutie súladu s touto smernicou.
            
            
               Navrhované opatrenie je preto v súlade s ustanoveniami smernice o DPH.
            
            
               •Súlad s ostatnými politikami Únie
            
            
               Komisia neustále zdôrazňuje potrebu jednoduchších pravidiel pre malé podniky. V tejto súvislosti Komisia prijala v marci 2020 stratégiu pre MSP pre udržateľnú a digitálnu Európu
                  17
               , kde sa zaviazala pokračovať v úsilí spočívajúcom v znížení zaťaženia MSP. Cieľ znížiť regulačné zaťaženie MSP je jedným z pilierov tejto stratégie. Pokiaľ ide o fiškálne pravidlá, toto osobitné opatrenie je v súlade s týmito cieľmi. Je takisto v súlade s akčným plánom z roku 2020 pre spravodlivé a jednoduché zdaňovanie na podporu stratégie obnovy
                  18
               , v ktorom sa uznáva, že náklady na dodržiavanie daňových predpisov sú v EÚ naďalej vysoké a že náklady na dodržiavanie predpisov sú pre malé spoločnosti v porovnaní s veľkými spoločnosťami zvyčajne podstatne vyššie.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               Vzhľadom na ustanovenie smernice o DPH, na ktorom je návrh založený, návrh patrí do výlučnej právomoci Európskej únie. Zásada subsidiarity sa preto neuplatňuje.
            
            
               •Proporcionalita
            
            
               Rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, t. j. zjednodušeniu výberu daní pre malé zdaniteľné osoby a pre daňovú správu.
            
            
               •Výber nástroja
            
            
               Navrhovaným nástrojom je vykonávacie rozhodnutie Rady.
            
            
               Podľa článku 395 smernice o DPH je výnimka zo spoločných pravidiel o DPH možná iba na základe oprávnenia Rady, ktorá koná jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednotlivému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Nevykonali sa žiadne konzultácie so zainteresovanými stranami. Predkladaný návrh vychádza zo žiadosti predloženej Maďarskom a týka sa iba tohto členského štátu.
            
            
               •Posúdenie vplyvu
            
         
         
            
               
                  Návrhom vykonávacieho rozhodnutia Rady sa Maďarsku povoľuje naďalej oslobodzovať od DPH zdaniteľné osoby, ktorých ročný obrat nepresahuje ekvivalent sumy 48 000 EUR v HUF. Osoby, ktorých zdaniteľný obrat nepresahuje daný limit, sa nebudú musieť zaregistrovať na účely identifikácie pre DPH, a v dôsledku tohto opatrenia bude teda ich administratívna záťaž nižšia, pretože nebudú musieť viesť záznamy o DPH ani podávať daňové priznania k DPH. V dôsledku toho bude mať opatrenie potenciálne priaznivý vplyv na daňovú správu, keďže zníži jej administratívne zaťaženie.
               
               
                  Podľa maďarských orgánov dôvody na zavedenie vyššieho limitu sa nezmenili. K 31. decembru 2020 bolo od DPH oslobodených 766 118 zdaniteľných osôb, ktorých obrat nepresahoval ekvivalent sumy 48 000 EUR v HUF, čo je o 14 % viac ako pred zavedením vyššieho limitu v roku 2019. Ako Maďarsko zdôraznilo, malo by sa oceniť, že príjem zdaniteľných osôb oprávnených na individuálne oslobodenie od dane sa zvyšuje v súlade s tým, ako sa darí hospodárstvu, čo by sa malo pri nastavovaní limitu zohľadniť. Po roku 2019 sa však pre oslobodenie od DPH rozhodla len jedna tretina zdaniteľných osôb, ktoré boli predtým povinné platiť DPH a ktorých ročný obrat nebol vyšší ako ekvivalent sumy 48 000 EUR v HUF.
               
               
                  Pokiaľ ide o vplyv na rozpočet, podľa informácií od Maďarska zvýšenie limitu na základe vykonávacieho rozhodnutia Rady (EÚ) 2018/1490 z ekvivalentu sumy 35 000 EUR v HUF na ekvivalent sumy 48 000 EUR v HUF od 1. januára 2019 viedlo v roku 2019 k rozpočtovým stratám vo výške 7,3 miliardy HUF (približne 0,1 až 0,2 % z príjmov z DPH v akruálnom vyjadrení).
               
               
                  Odchyľujúce sa opatrenie bude pre zdaniteľné osoby nepovinné. Zdaniteľné osoby budú mať možnosť rozhodnúť sa pre všeobecnú úpravu uplatňovania DPH v súlade s článkom 290 smernice 2006/112/ES.
               
            
            
               •Základné práva
            
            
               
                  Návrh nemá žiadne dôsledky z hľadiska ochrany základných práv.
               
            
            
               4.VPLYV NA ROZPOČET
            
            
               
                  Po nadobudnutí účinnosti nariadenia Rady (EÚ, Euratom) 2021/769 z 30. apríla 2021, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty
                     19
                  , Maďarsko už počnúc výkazom pre vlastný zdroj založený na DPH za rozpočtový rok 2021 nebude počítať žiadnu kompenzáciu.
               
            
            
               2021/0368 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie (EÚ) 2018/1490, pokiaľ ide o povolenie, aby Maďarsko uplatňovalo osobitné opatrenie odchyľujúce sa od článku 287 smernice 2006/112/ES na ďalšie obdobie
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  20
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Podľa článku 287 bodu 12 smernice 2006/112/ES môže Maďarsko oslobodiť od dane z pridanej hodnoty (ďalej len „DPH“) zdaniteľné osoby, ktorých ročný obrat nie je vyšší ako ekvivalent sumy 35 000 EUR v národnej mene pri prepočítacom kurze platnom v deň jeho pristúpenia.
            
            
               (2)Vykonávacím rozhodnutím Rady (EÚ) 2018/1490
                  21
                sa Maďarsku povolilo zaviesť osobitné opatrenie odchyľujúce sa od článku 287 smernice 2006/112/ES, na základe ktorého sú od DPH oslobodené zdaniteľné osoby, ktorých ročný obrat nie je vyšší ako ekvivalent sumy 48 000 EUR v národnej mene pri prepočítacom kurze platnom v deň jeho pristúpenia k Únii, a to do 31. decembra 2021 alebo do nadobudnutia účinnosti smernice, ktorou sa menia články 281 až 294 smernice 2006/112/ES, podľa toho, čo nastane skôr (ďalej len „osobitné opatrenie“).
            
            
               (3)Maďarsko požiadalo Komisiu listom z 19. apríla 2021 o povolenie uplatňovať osobitné opatrenie aj naďalej do 31. decembra 2024, čiže do dátumu, do ktorého majú členské štáty transponovať smernicu Rady (EÚ) 2020/285
                  22
               , ktorou sa stanovujú zjednodušené pravidlá DPH pre malé podniky. Uvedená smernica umožňuje taktiež členským štátom oslobodiť od dane zdaniteľné osoby, ktorých ročný obrat v členskom štáte nepresahuje limit 85 000 EUR alebo ekvivalent tejto sumy v národnej mene.
            
         
         
            
               (4)V súlade s článkom 395 ods. 2 druhým pododsekom smernice 2006/112/ES Komisia listom z 28. júna 2021 postúpila žiadosť predloženú Maďarskom ostatným členským štátom. Komisia listom z 29. júna 2021 oznámila Maďarsku, že má všetky informácie potrebné na posúdenie žiadosti.
            
            
               (5)Osobitné opatrenie je v súlade so smernicou (EÚ) 2020/285, ktorej cieľom je znížiť náklady pre malé podniky na dodržiavanie predpisov v oblasti DPH, obmedziť narušenie hospodárskej súťaže na vnútroštátnej úrovni aj na úrovni Únie a znížiť negatívny vplyv prechodu od oslobodenia od dane k zdaneniu („efekt limitu“). Jej ďalším cieľom je uľahčiť malým podnikom dodržiavanie predpisov, ako aj daňovým orgánom ich monitorovanie. Strop vo výške 48 000 EUR je v súlade s článkom 284 smernice 2006/112/ES.
            
            
               (6)Osobitné opatrenie zostane pre zdaniteľné osoby nepovinné. Zdaniteľné osoby majú naďalej možnosť rozhodnúť sa pre všeobecnú úpravu uplatňovania DPH podľa článku 290 smernice 2006/112/ES.
            
            
               (7)Podľa informácií, ktoré Maďarsko poskytlo, bude mať osobitné opatrenie len zanedbateľný vplyv na celkovú sumu daňových príjmov, ktoré Maďarsko vyberie na stupni konečnej spotreby.
            
            
               (8)Po nadobudnutí účinnosti nariadenia Rady (EÚ, Euratom) 2021/769
                  23
                Maďarsko už počnúc výkazom pre vlastný zdroj založený na DPH za rozpočtový rok 2021 nebude počítať žiadnu kompenzáciu.
            
            
               (9)Vzhľadom na priaznivý vplyv osobitného opatrenia na zníženie administratívnej záťaže malých podnikov a daňových orgánov, ako aj nákladov týchto podnikov na dodržiavanie predpisov, a na neexistenciu výraznejšieho vplyvu na celkový generovaný príjem z DPH by sa Maďarsku malo povoliť uplatňovať toto osobitné opatrenie na ďalšie obdobie.
            
            
               (10)Povolenie na uplatňovanie osobitného opatrenia by malo byť časovo obmedzené. Toto časové obmedzenie by malo byť dostatočné na to, aby bolo možné vyhodnotiť účinnosť a primeranosť daného limitu. Okrem toho majú členské štáty podľa článku 3 ods. 1 smernice (EÚ) 2020/285 do 31. decembra 2024 prijať a uverejniť zákony, iné právne predpisy a správne opatrenia potrebné na dosiahnutie súladu s článkom 1 uvedenej smernice a uplatňovať tieto ustanovenia od 1. januára 2025. Je preto vhodné povoliť Maďarsku, aby osobitné opatrenie uplatňovalo do 31. decembra 2024.
            
            
               (11)Vykonávacie rozhodnutie (EÚ) 2018/1490 by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
            
               Článok 2 vykonávacieho rozhodnutia (EÚ) 2018/1490 sa nahrádza takto:
            
            
               „Článok 2
            
            
               Toto rozhodnutie sa uplatňuje od 1. januára 2019 do 31. decembra 2024.“
            
            
               Článok 2
            
            
               Toto rozhodnutie je určené Maďarsku.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Vykonávacie rozhodnutie Rady (EÚ) 2018/1490 z 2. októbra 2018, ktorým sa Maďarsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 252, 8.10.2018, s. 38).
               
               
                  
                     (3)
                  
                        Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky (Ú. v. EÚ L 62, 2.3.2020, s. 13).
               
               
                  
                     (4)
                  
                        Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH – k jednotnému priestoru EÚ v oblasti DPH – čas rozhodnúť sa [COM(2016) 148 final].
               
               
                  
                     (5)
                  
                        Vykonávacie rozhodnutie Rady (EÚ) 2018/1904 zo 4. decembra 2018, ktorým sa Holandsku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 310, 6.12.2018, s. 25).
               
               
                  
                     (6)
                  
                        Vykonávacie rozhodnutie Rady (EÚ) 2016/1988 z 8. novembra 2016, ktorým sa mení vykonávacie rozhodnutie 2013/678/EÚ, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 11).
               
               
                  
                     (7)
                  
                        Vykonávacie rozhodnutie Rady (EÚ) 2018/2077 z 20. decembra 2018, ktorým sa mení vykonávacie rozhodnutie 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 331, 28.12.2018, s. 222).
               
               
                  
                     (8)
                  
                        Vykonávacie rozhodnutie Rady (EÚ) 2019/2210 z 19. decembra 2019, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 332, 23.12.2019, s. 155).
               
               
                  
                     (9)
                  
                        Vykonávacie rozhodnutie Rady (EÚ) 2018/1919 zo 4. decembra 2018, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 311, 7.12.2018, s. 32).
               
               
                  
                     (10)
                  
                        Vykonávacie rozhodnutie Rady (EÚ) 2020/1261 zo 4. septembra 2020, ktorým sa mení vykonávacie rozhodnutie (EÚ) 2017/2408, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 296, 10.9.2020, s. 4).
               
               
                  
                     (11)
                  
                        Vykonávacie rozhodnutie Rady (EÚ) 2021/358 z 22. februára 2021, ktorým sa mení vykonávacie rozhodnutie (EÚ) 2017/563, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 69, 26.2.2021, s. 4).
               
               
                  
                     (12)
                  
                        Vykonávacie rozhodnutie Rady (EÚ) 2021/86 z 22. januára 2021, ktorým sa Litovskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 30, 28.1.2021, s. 2).
               
               
                  
                     (13)
                  
                        Vykonávacie rozhodnutie Rady (EÚ) 2020/1661 z 3. novembra 2020, ktorým sa mení vykonávacie rozhodnutie (EÚ) 2017/1768, ktorým sa Chorvátskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 374, 10.11.2020, s. 4).
               
               
                  
                     (14)
                  
                        Vykonávacie rozhodnutie Rady (EÚ) 2021/753 zo 6. mája 2021, ktorým sa Malte povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty a zrušuje vykonávacie rozhodnutie (EÚ) 2018/279 (Ú. v. EÚ L 163, 10.5.2021, s. 1).
               
               
                  
                     (15)
                  
                        Vykonávacie rozhodnutie Rady (EÚ) 2018/1700 zo 6. novembra 2018, ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 285, 13.11.2018, s. 78).
               
               
                  
                     (16)
                  
                        Vykonávacie rozhodnutie Rady (EÚ) 2020/1260 zo 4. septembra 2020, ktorým sa mení vykonávacie rozhodnutie (EÚ) 2017/1855, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 296, 10.9.2020, s. 1).
               
               
                  
                     (17)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov s názvom Stratégia pre MSP pre udržateľnú a digitálnu Európu [COM(2020) 103 final].
               
               
                  
                     (18)
                  
                        Oznámenie Komisie Európskemu parlamentu a Rade – Akčný plán pre spravodlivé a jednoduché zdaňovanie na podporu stratégie obnovy [COM(2020) 312 final].
               
               
                  
                     (19)
                  
                        Nariadenie Rady (EÚ, Euratom) 2021/769 z 30. apríla 2021, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. EÚ L 165, 11.5.2021, s. 9).
               
               
                  
                     (20)
                  
                        Ú. v. EÚ L 347, 11.12.2006, s. 1.
               
               
                  
                     (21)
                  
                        Vykonávacie rozhodnutie Rady (EÚ) 2018/1490 z 2. októbra 2018, ktorým sa Maďarsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 252, 8.10.2018, s. 38).
               
               
                  
                     (22)
                  
                        Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky (Ú. v. EÚ L 62, 2.3.2020, s. 13).
               
               
                  
                     (23)
                  
                        Nariadenie Rady (EÚ, Euratom) 2021/769 z 30. apríla 2021, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. EÚ L 165, 11.5.2021, s. 9).